Mikill fjöldi íslenskra skákmanna situr nú að tafli í hinni fornu höfuðborg Mörlandans , Babýlon við Eyrarsund , eins og skáldið Jón Thoroddsen nefndi þá merku borg forðum . Þar í borg fer nú fram hið árlega Politiken Cup , sem er sterkara nú en oft áður , og þar að auki tekur Lenka Ptacnikova þátt í Norðurlandamóti kvenna , en þar á hún titil að verja . Politiken Cup er hluti af Copenhagen Chess Festival , en fer reyndar fram , eins og síðast , utan við sjálfa höfuðborgina , að þessu sinni í Helsingjaeyri . Samkvæmt heimasíðu mótsins og Skák eru á þriðja tug íslenskra skákmanna þátttakendur í Politiken Cup , þeirra á meðal T.R. - ingarnir Þröstur Þórhallsson stórmeistari ( 2461 ) , Guðmundur Kjartansson ( 2306 ) , Sverrir Norðfjörð ( 2039 ) og Aron Ingi Óskarsson ( 1871 ) . Af þessum sigruðu Þröstur , Guðmundur og Sverrir í fyrstu umferð , en Aron Ingi tapaði fyrir stigahærri keppenda . Einnig ber að vekja athygli á góðum árangri Sigríðar Bjargar Helgadóttur , dóttur formanns Fjölnis , og Svanbergs Más Pálssonar , sonar formanns Taflfélags Garðabæjar , sbr. frétt á Skáksíðunni .